钦定古今图书集成/明伦汇编/官常典/第678卷 > 章华
## 钦定古今图书集成/明伦汇编/官常典/第678卷 > 章华

按《陈书傅縡传》，“华字仲宗，吴兴人也。家世农夫，至华
独好学，与士君子游处，颇览经史，善属文。侯景之乱，
乃游岭南，居罗浮山寺，专精习业。欧阳𬱟为广州刺
史，署为南海太守。及欧阳纥败，乃还京师。太建中，高
宗使吏部侍郎萧引喻广州刺史马靖，令入子为质，
引奏华与俱行。使还，而高祖崩，后主即位，朝臣以华”
素无阀阅，竞排抵之，乃除大市令。既雅非所好，乃辞
以疾，郁郁不得志。祯明初，上书极谏，其大略曰：“昔高
祖南平百越，北诛逆卤，世祖东定吴会，西破王琳，高
宗克复淮南，辟地千里，三祖之功亦至勤矣。陛下即
位，于今五年，不思先帝之艰难，不知天命之可畏，溺
于嬖宠，惑于酒色，祀七庙而不出，拜妃嫔而临轩。老
臣宿将，弃之草莽；谄佞谗邪，昇之朝廷。今疆埸日蹙，
隋军压境，陛下如不改弦易张，臣见麋鹿复游于姑
苏台矣。”书奏，后主大怒，即日命斩之。